La Mesa de la Diputació Permanent del Parlament s’ha reunit aquest dimarts al matí per darrer cop abans de la sessió constitutiva de la nova cambra prevista per a dimecres, i la trobada ha servit per posar sobre la taula la distribució provisional dels grups parlamentaris dins de l’hemicicle. Així, la bancada esquerra –si es miren els escons des de la presidència- hi hauria els diputats de JxCat amb el seu president de grup just darrere del seient del president de la Generalitat; just dues files per darrere hi hauria els escons d’ERC, amb el seient del líder enganxat al passadís que separa les dues meitats de l’hemicicle; els diputats de Catalunya en Comú-Podem tornarien a aquest costat esquerre, situant-se a l’extrem inferior, on temps enrere havia segut ICV-EUiA; i els diputats de la CUP estarien ubicats a la part alta d’aquesta mateixa bancada, quedant-se al mateix lloc on eren a la passada legislatura. Al costat dret de l’hemicicle, estaria previst que Cs ocupés la part baixa de l’hemicicle, just per darrere dels seients del Govern; dues files per sobre de la seva líder, Inés Arrimadas, hi hauria vuit escons de JxCat que no caben al costat dels seus companys; i per dalt seu, els diputats del PSC i els del PPC a l’extrem més alt de tota aquesta bancada.  És, precisament, aquest afegit dels vuit diputats de JxCat que es col·len entre els grups de Cs i PSC el que fa que aquests dos grups no estiguin d’acord amb la distribució provisional que ha tractat la Mesa de la Diputació Permanent. I per aquesta raó, tots dos partits han mostrat el seu rebuig i han reclamat un disseny de l’hemicicle diferent. D’entrada, la Mesa no ha contemplat altra possibilitat, però ha deixat la porta oberta a que una Junta de Portaveus extraordinària i informal –com que no hi ha el Parlament constituït ni grups formats, la Junta no funciona amb ordinalitat- tanqui un acord diferent. Si no hi ha finalment aquest altre pacte, la Mesa aplicarà la distribució que ha contemplat aquest dimarts.

Summary: La Mesa de la Diputació Permanent distribueix provisionalment els grups al ple amb el rebuig de Cs i PSC


Una defunció més eleva a 33 les víctimes de la pandèmia al sociosanitari de Palafrugell (Baix Empordà). Feia més d'una setmana que no es registrava cap mort per covid-19 al centre. Segons la darrera actualització dels Serveis de Salut Integrats del Baix Empordà (SSIBE), aquest dijous hi ha deu pacients ingressats amb coronavirus al sociosanitari i, d'altra banda, ja s'han donat 36 altes a persones que han superat la infecció. Les dades que facilita el SSIBE també permeten veure com, ara mateix, al Palamós Gent Gran hi ha dos residents que esperen els resultats de la prova (dimarts, n'eren vuit). Pel que fa a l'hospital, el nombre d'ingressats per coronavirus al centre ha anat a l'alça aquests dos últims dies. S'ha passat de vuit a tretze. Segons l'actualització d'aquest dijous, el total de casos de coronavirus diagnosticats pel SSIBE des de l'arribada de la pandèmia (que inclou pacients ingressats a l'hospital de Palamós i a altres centres assistencials i residències, pacients a domicili, professionals i víctimes mortals) és ja de 512. Això vol dir que, des d'aquest dimarts, s'han detectat sis casos nous. D'aquests, a l'hospital n'hi ha dinou d'ingressats, dels quals sis estan pendents dels resultats de la prova. Els altres tretze ja s'ha confirmat que tenen la infecció, i suposen que hi hagi hagut un repunt de casos (perquè dimarts, a l'hospital hi havia vuit malalts confirmats amb la covid-19). A més, d'ençà del 13 de març, l'hospital de Palamós ha donat 126 altes a persones que han superat la covid-19. Però des de l'inici de la crisi sanitària han mort vint persones en aquest centre hospitalari. Quatre sanitaris, ingressats a Palamós En relació als professionals de les empreses del SSIBE, hi ha 27 casos confirmats de coronavirus entre el personal sanitari (dos menys que aquest dimarts) i n'hi ha sis d'aïllats pendents de resultats de les proves (cosa que suposa que n'hi hagi sis menys de confinats). D'altra banda, el SSIBE informa que quatre dels pacients ingressats a l'hospital de Palamós són personal sanitari. Des de l'arribada de la pandèmia, també va morir una persona al centre Palamós Gent Gran. En aquest centre, segons les dades del SSIBE, no hi ha cap altre cas confirmat de covid-19. Però sí que hi ha dos dels residents que estan pendent de rebre el resultats per veure si s'han infectat.

Summary: Una defunció més al sociosanitari de Palafrugell eleva a 33 les víctimes de la pandèmia al centre


Els Mossos d'Esquadra tancaran aquest dimecres els accessos al Parc de la Ciutadella amb motiu de la celebració al Parlament de la sessió constitutiva de la nova legislatura, segons han indicat a l'ACN fonts del Departament d'Interior. La mesura forma part del dispositiu de seguretat que ha dissenyat la policia catalana. L'accés al parc estarà tancat des d'aquesta nit. Aquesta decisió ha obligat l'Assemblea Nacional Catalana (ANC) a traslladar al Passeig Picasso la concentració que inicialment havia convocat davant de la seu de la cambra catalana per seguir la sessió. Aquest dimecres, només podran accedir al Parc de la Ciutadella persones acreditades. Els Mossos ja van prendre la decisió de tancar els accessos al Parc de la Ciutadella el passat 10 d'octubre, coincidint amb la compareixença de Carles Puigdemont davant del Ple del Parlament en què va deixar en suspens la declaració d'independència, i el 26 i 27 d'octubre, quan la cambra va declarar la República Catalana.

Summary: Els Mossos tancaran el Parc de la Ciutadella aquest dimecres amb motiu del Ple de constitució del Parlament


Els estudiants han tallat aquest dimecres al matí els accessos ferroviaris i viaris a la Universitat Autònoma de Barcelona en la primera de les dues jornades de vaga convocada per exigir la rebaixa del 30% de les taxes universitàries. Una dotzena d’estudiants han tallat la línia dels Ferrocarrils a l’estació de la Universitat ocupant les vies i el servei ha quedat interromput entre 07.40h i 08.00h entre Bellaterra i Sant Quirze, segons Ferrocarrils de la Generalitat. Pel que fa als accessos viaris al campus, tots han estat tallats amb barricades formades per contenidors. Tot i que als volts de les 9 del matí els mossos han desfet la barricada que impedia l'accés al campus des de l’AP-7, pocs minuts després els estudiants l'han tornat a fer impedint l'entyrada de vehicles. D’altra banda, alguns manifestants han trencat les càmeres de videovigilància a la Plaça Cívica. (En aquesta notícia s'han actualitzat les dades sobre el seguiment de la vaga i la situació dels accessos al campus) Tot i les barricades i els accessos tallats, durant tot el matí el campus no ha registrat incidents destacables.  Celia Appel, portaveu del Sindicat d’Estudiants dels Països Catalans de la UAB, ha explicat a l'ACN que el principal motiu de la vaga és exigir la rebaixa del 30% de les taxes universitàries que el Parlament va aprovar i que tant el Govern com la Secretaria d’Universitats i Recerca (SUR) s'han negat sistemàticament a aplicar. En aquest sentit, els estudiants acusen el secretari de la SUR de mantenir una "postura immobilista i amb zero voluntat política per avançar cap a la rebaixa". A banda d'aquesta reclamació genèrica, el sindicat d'estudiants ha aprofitat la jornada de vaga per reclamar millores concretes a la UAB. Una d'elles és que el servei d'autobús intern del campus, després d'integrar-se a la xarxa de pagament de TMB, continuï sent gratuït, una cosa que no se’ls assegura en aquest moment. També reclamen que s'acabi amb el tancament de reprografies i copisteries, que originen llargues cues, i que no s'instal·lin més càmeres de seguretat al campus.  Sobre les càmeres de seguretat, la portaveu del Sindicat d’Estudiants dels Països Catalans de la UAB, denuncia que actualment n'hi ha més de 60 instal·lades al campus, un número excessiu que fa que ja no tinguin una funció de vigilància i sí de control.  Pel que fa al seguiment de la vaga, els estudiants asseguren que ha estat del 100% a l'eix central de la facultat, és a dir, a les facultats de ciències polítiques i lletres, i del 80% aproximadament a d'altres com veterinària i enginyeria. A totes les facultats s'han mantingut piquets informatius tot el matí.

Summary: ACTUALIZACIÓ:Talls als accessos a la UAB durant la primera jornada de vaga per exigir la rebaixa de les taxes universitàries


El Govern posarà en marxa la tramitació legislativa que haurà de donar efectivitat a les lleis socials suspeses pel Tribunal Constitucional (TC) durant el primer Consell Executiu del 2019, previst per al dimarts 8 de gener. L'aprovació l'ha anunciat el president de la Generalitat, Quim Torra, durant el seu discurs de Cap d'Any, aquest diumenge a la nit des de Palau. Així mateix, el cap de l'executiu ha recordat les "bones dades econòmiques" amb què Catalunya tanca el 2018, i ha assegurat que el motor del "canvi republicà" són els drets socials. El pla de Govern que Torra va presentar el 25 de setembre ja preveia aprovar les lleis socials suspeses pel TC. Cal recordar que, el 5 de juliol, el Parlament va instar el propi executiu a recuperar aquestes normes, amb els vots a favor de JxCat, ERC i la CUP, i l'abstenció de CatECP. Cs, PSC-Units i PPC no van participar de la votació. Així, el Govern pretén que el primer Consell Executiu del 2019 -que se celebraria el 8 de gener- aprovi la tramitació legislativa per recuperar aquestes lleis. Pel que fa al balanç del 2018, Torra ha defensat seguir construint "un país millor, que no exclogui ningú", que faci del dret a l’habitatge, a l’educació, a la salut, al treball, a la igualtat d’oportunitats, a la sostenibilitat i al medi ambient la "raó de ser" de cada decisió política. El president ha afegit que els catalans seran el que vulguin ser, tot i advertir que el futur s'ha de construir "des d'avui". "Estiguem preparats per l’any de la llibertat, que ja s’acosta", ha conclòs.

Summary: El Govern aprovarà en el primer Consell Executiu de l'any recuperar les lleis socials suspeses pel TC


Els Mossos d'Esquadra van detenir dimarts, en col·laboració amb la Policia Local de Cassà de la Selva (Gironès), cinc homes, un d'ells menor, que transportaven 27,9 kg de marihuana amagada en bosses d'escombraries en una furgoneta. En una altra actuació, els Mossos van arrestar un altre individu que tenia una plantació de marihuana oculta en una casa i en un hivernacle a Maçanet de la Selva (Selva). Els fets van passat el 27 de setembre quan agents de la Policia Local de Cassà van veure un home carregat amb plantes de marihuana que es dirigia en una furgoneta estacionada. En veure la dotació policial, el conductor i els tres ocupants del vehicle van fugir a gran velocitat.  L'home que duia la droga també ha intentar escapar però els agents el van aconseguir detenir com a presumpte autor d'un delicte contra la salut pública i un de desobediència greu a agents de l'autoritat.  El detingut duia 7,4 quilos de plantes al damunt i es dirigia a introduir-les a la furgoneta.  Un cop rebuda l'alerta, els Mossos van iniciar un dispositiu de recerca del vehicle escàpol i el van interceptar a la carretera de Sant Feliu, davant del cementiri nou de Girona.  A l'interior hi van trobar tres bosses d'escombraries industrials amb 20,5 kg bruts de plantes de marihuana. Segons les estimacions de l'Oficina Central Nacional d'Estupefaents del Ministeri de l'Interior, la droga estaria valorada en 50.275 euros.  Els quatre detinguts, la majoria amb antecedents, van quedar en llibertat amb càrrecs després de passar a disposició judicial. L'altre implicat menor d'edat serà citat properament per declarar davant de la Fiscalia de Menors de Girona.  L'altra actuació també va tenir lloc el mateix dia 27. Agents de la Guàrdia Urbana de Maçanet van informar els Mossos que en una casa de la urbanització Mas Altaba hi podria haver una plantació. Quan els mossos van fer les comprovacions van constatar que a la casa hi havia un hivernacle i aparells d'aire condicionat, així com una forta olor de marihuana.  En la inspecció es va localitzar també una plantació de marihuana en diverses estances de la casa amb tota la infraestructura de focus, transformadors, aparells d’aire condicionat i extractors. En total es va intervenir 353 plantes amb un pes brut d’uns 50 quilos de substància. Els agents van detenir per aquests fets un home, de 33 anys i de nacionalitat colombiana, com a presumpte autor d'un delicte contra la salut pública i un de defraudació de fluid elèctric.  El detingut, amb antecedents, va quedar en llibertat amb càrrecs després de passar a disposició judicial.

Summary: Detenen a Cassà de la Selva cinc homes que duien 27,9 kg de marihuana amagats en bosses d'escombraries en una furgoneta


Els Mossos d'Esquadra van detenir dimecres dos joves de 19 anys, de nacionalitat marroquina i veïns de Figueres, com a presumptes autors de tres delictes de robatori amb força en establiments comercials de la ciutat. Els fets van passar l'1 de març quan es van produir tres robatoris en botigues del centre de Figueres. Durant la matinada, els lladres van forçar les portes dels locals ubicats als carrers Joan Maragall i Peralada. De l'interior se'n van endur diverses peces de roba i articles. En dos dels tres casos, a més, també es van emportar el calaix de la caixa registradora. La mercaderia robada està valorada en prop de 1.000 euros. La mateixa matinada, els agents van recuperar part dels objectes robats perquè els lladres els havien amagat en una paperera.  La policia va obrir una investigació que ha acabat amb la detenció dels dos nois però no es descarten més arrestos en els propers dies. Els detinguts, amb antecedents, van quedar en llibertat amb càrrecs després de passar a disposició judicial.

Summary: Detinguts dos joves per robar en tres botigues de Figueres


L'Audiència de Barcelona ha condemnat a quatre anys de presó un jove de 24 anys per mantenir almenys dues relacions sexuals consentides amb una menor de 14 anys el 2017. El jove va demanar permís a la mare de la noia, però la dona no li va donar. Tot i així, es va seguir veient amb la jove, amb qui anava a una coral del barri del Poble-Sec. Durant el judici ell va negar haver mantingut relacions sexuals, però la noia va dir que en almenys dos casos van tenir sexe consentit. A banda de la presó, el jove haurà de pagar 3.000 euros d'indemnització, estarà en llibertat vigilada dos anys més, no podrà treballar amb menors durant els tres anys posteriors a la sortida de presó i no podrà acostar-se ni comunicar-se amb la noia durant tres anys més. Els dos joves feia anys que es coneixien i la seva relació es va anar enfortint fins que el desembre del 2016 el noi va demanar a la mare de la noia poder-hi mantenir relacions. La petició va ser denegada, així com altres posteriors. La mare es va traslladar a viure amb els seus fills a Nou Barris. Però els dos joves es van seguir veient i quan la dona no  hi era, es veien a casa de la noia. Així, entre finals d'abril i principis de maig del 2017 haurien mantingut relacions sexuals i a finals de maig també. Quan la mare ho va descobrir a principis de juny, ho va denunciar als Mossos d'Esquadra. El tribunal basa la sentència en la credibilitat que els dona la jove, que ha mantingut la mateixa versió des del primer dia i fins i tot no volia culpabilitzar l'acusat. També s'han tingut en compte diversos missatges de telèfon mantinguts entre els dos, en els quals es dona a entendre que han mantingut relacions sexuals. El noi, però, va assegurar que no havien tingut sexe, i que simplement tenien "jocs picants" a través del telèfon. No obstant això, com que no ha quedat prou evidenciat si hi va haver penetració, la petició de nou anys de presó per cada delicte d'abús sexual, s'ha quedat en dos anys.

Summary: Quatre anys de presó per un jove que va mantenir relacions sexuals consentides amb una menor de 14 anys a Barcelona


Olot ha intensificat els tractaments per afrontar una placa "agressiva" de l'eruga defoliadora del boix ('Cydalima perspectalis') a diferents punts de la ciutat. És una espècie originària de  l'Àsia que ja es va detectar fa uns tres anys a la capital garrotxina. Fins ara estava sota control però aquest estiu s'ha reproduït ràpidament, especialment en espais naturals amb grans superfícies de boixos. L'insecte és molt vistós, de color verd i marró, i es menja les fulles d'aquest arbust amb poc temps i passa a tenir un color grisós. Per desplaçar-se d'arbust a arbust, l'eruga fa una teranyina. Un dels espais que preocupa i on ja s'hi està treballant és a la roureda monumental del Parc Nou, on hi ha una afectació del 80%. En aquest indret hi ha boixos de gran interès -fan més de deu metres i són centenaris-, que han quedat molt afectats. "Confiem que tornaran a brotar però el que hem d'evitar és que pateixin nous atacs, perquè llavors sí que els boixos podrien morir", ha subratllat el regidor de Medi Ambient. Demà es reunirà una comissió amb tècnics del Parc Natural de la Zona Volcànica i la Generalitat per determinar el protocol d'actuacions.

Summary: Olot afronta una plaga "agressiva" d'una eruga invasora que deixa els boixos sense fulles


Unes 200 persones s'han concentrat aquest dilluns al vespre davant la sala Razzmatazz per mostrar la seva ràbia i indignació per la presumpta violació múltiple a una menor divendres passat a la matinada al 'backstage'. La protesta ha estat convocada per La Filadora, l'assemblea feminista del Poblenou, que ha volgut fer arribar a la dona agredida "força i sororitat" i ha posat èmfasi que aquest "no és un cas aïllat", sinó que "la Manada és el sistema", tal com han subratllat en el comunicat que han llegit. Precisament han assenyalat que la notícia d'aquesta violació "retorna a l'estómac el cas de la Manada", que per l'impacte mediàtic que ha tingut, s'ha convertit en un cas "adoctrinador de gènere". Les participants a la concentració han cridat proclames com 'Cap agressió, sense resposta', 'Si toquen a una, ens toquen a totes' i 'Polla violadora, a la liquadora'.

Summary: Unes 200 persones es concentren davant la sala Razzmatazz per condemnar la violació múltiple a una menor


La Guàrdia Urbana de Lleida va interceptar, després d'una persecució pels carrers de Lleida, un conductor begut que va fugir dels agents quan aquests van intentar aturar-lo a l'avinguda d'Alacant de la ciutat perquè circulava sense llums, a les cinc de la matinada d'aquest diumenge. Segons la Guàrdia Urbana, el conductor va fugir a gran velocitat en direcció a l'avinguda de València sense respectar el semàfor vermell i es va iniciar una persecució per diversos carrers fins que, amb el suport d'altres patrulles, van poder aturar-lo al carrer Castella. Els agents van identificar aquest conductor, de 34 anys, nacionalitat espanyola i veí de Lleida, i el van requerir perquè fes la prova d'alcoholèmia que va donar un resultat positiu de 0,86 mg/l. La Guàrdia Urbana l'ha denunciat penalment per conducció temerària i per l'alcoholèmia positiva, ja que superava en més del triple la taxa permesa de 25 mg/l.

Summary: Intercepten de matinada un conductor begut i sense llums després d'una persecució pels carrers de Lleida


El grup de Recerca Translacional en el Càncer de la Infància i l'Adolescència del Vall d'Hebron Institut de Recerca (VHIR) ha identificat un dels mecanismes que promouen la producció i el desenvolupament en el rabdomiosarcoma, un tipus de càncer infantil que suposa un 8% de tots els càncers en nens i nenes. Els investigadors han descobert el mecanisme que fa que la via Hedgehog estigui fortament activada en aquests tumors tot i no presenciar mutacions directes en la majoria de casos. La recerca, que es publica al British Journal of Cancer, mostra que la via de senyalització Hedgehog té un paper clau en la proliferació cel·lular, el creixement i la diferenciació de les cèl·lules tumorals.  L'investigador principal del grup de recerca, Josep Roma, ha explicat que per dur a terme l'estudi es van implantar línies cel·lulars de tumors humans de rabdomiosarcomes (RMS)  en models animals d'experimentació i van observar que quan les cèl·lules no tenien els lligands, els tumors no podien créixer o bé el seu creixement era molt limitat. Per tant, inhibir la interacció entre el lligand i el seu receptor podria ser una bona diana terapèutica.  Amb aquest descobriment, els investigadors consideren que es permetrà oferir alternatives  a mitjà termini per als pacients que no responen a les teràpies actuals. De fet, l'any 2011, el mateix grup de recerca ja va descobrir la implicació d'una altra via de senyalització, via Notch, i per tant, una de les línies de treball en marxa, està enfocada a aconseguir la doble inhibició farmacològica d'aquestes dues vies El càncer infantil afecta a uns 900 infants cada any, a l'estat espanyol. El 8% dels tumors detectats entre 80 i 90 anuals, són un rabdomiosarcoma, tumors malignes que poden aparèixer en gran varietat de localitzacions, com pot ser extremitats, cap i coll, nas o orelles, i és el tipus més comú de sarcoma de teixits tous en nens.  Segons la localització, poden ser més o menys agressius, amb més capacitat invasora, destructora o de metàstasi. En els casos més favorables, hi pot haver una curació d'un 80-90%. Però si la malaltia es troba en fase avançada o es presenta en metàstasi, el pronòstic és molt més desfavorable i la taxa pot ser molt menor, inclús per sota del 40%.  Els nous tractaments més individualitzat han permès que la supervivència del càncer infantil durant els darrers 20 anys hagi augmentat, però tot i això, un 20% encara no es curen.

Summary: Identifiquen el mecanisme que promou del desenvolupament d'un tipus de càncer infantil que afecta 900 infants cada any


L’Ajuntament de Torrelles de Foix (Alt Penedès) ha nomenat el bisbe de Girona, Francesc Pardo, fill predilecte del municipi. Amb el reconeixement, celebrat aquest cap de setmana, Torrelles ha destacat que Pardo és un “exemple i mirall” per a la resta de veïns, incidint especialment en el seu “compromís, valors i contribució a la societat”. El bisbe de Girona, que va començar la seva carrera eclesiàstica a Vilafranca del Penedès i posteriorment també a Sant Sadurní, va rebre una placa commemorativa pel nomenament de la mà de l’alcalde de Torrelles, Sergi Vallès. L’acte també va comptar amb la participació del conseller d’Interior, el penedesenc Jordi Jané, i la diputada de Junts pel Sí Maria Rosell, així com diversos representants d’institucions comarcals.

Summary: El bisbe de Girona, nomenat fill predilecte de Torrelles de Foix


Veure, tocar i fins i tot escoltar l’obra de Vincent Van Gogh sense tenir al davant cap dels seus quadres. Aquest és el repte que fa realitat l’exposició interactiva i multimèdia ‘Meet Vincent Van Gogh’ que s’acaba d’instal·lar en una carpa gegant al Port Vell de Barcelona. Dissenyada pel Museu Van Gogh d’Àmsterdam, l’exhibició s’estrena al sud d’Europa amb la bandera de l’experiència immersiva com a gran reclam. Tocar els traços i les pinzellades de l’artista, ‘entrar’ dins d’una de les seves obres, viatjar fins els llocs que el van inspirar -com el cafè Le Tambourin o la casa groga d’Arlés-, o “escoltar” les seves paraules plasmades en 800 cartes, són algunes de les experiències que promet aquesta exposició.  Els responsables del Museu Van Gogh d’Àmsterdam van idear l’any 2016 una exposició immersiva per facilitar el coneixement de l’artista més enllà de les seves portes i amb vocació d’arribar a tots els públics. El director de la pinacoteca, Adriaan Dönszelman, ha explicat en declaracions a l’ACN que “la missió del museu és fer que l’obra de Van Gogh sigui accessible al màxim nombre possible de persones”.  Per aquesta raó, i donada la “capacitat limitada” del museu per acollir públic, així com la delicadesa de les obres del pintor que en dificulta la seva cessió a l’exterior, es van decidir a crear ‘Meet Vincent Van Gogh’. ‘Meet Vincent Van Gogh’ viatja per primera vegada fora i la ciutat escollida ha estat Barcelona. Segons Dönszelman, això es deu al fet que han “identificat” un gran interès per l’artista al sud d’Europa i concretament a l’estat espanyol, sumat al “perfil internacional” de la capital catalana. “Era el millor lloc per començar”, ha manifestat el director al respecte.  Dönszelman explica també que tot el concepte de l’exposició està pensat per fer-la atractiva a les famílies i arribar també al públic infantil. “Hi ha una diferència entre el que es pot trobar al museu i el què ofereix l’exposició. Al museu, mires la vida de Van Gogh des de la perspectiva del seu art, i aquí mires el seu art des del punt de vista de la seva vida”. Així resumeix el director del museu holandès la idea que la mostra és una invitació a seguir els passos vitals de Van Gogh i no només un recorregut per la seva obra.  Quant a la interactivitat, els organitzadors han tingut molt en compte els interessos dels més petits (“tots sabem com tendeixen a moure’s i a voler tocar”), raó per la qual l’exposició inclou tota mena d’elements “que demanen ser tocats”.   El recorregut per la vida i obra de Van Gogh té una durada d’una hora i mitja (si se segueix amb audioguia). El visitant es pot delir amb els muntatges en 3D en què es representen diversos moments clau de la vida del pintor (significativament, la seva habitació, la casa groga, els cafès, o el sanatori de Sant Remy on va estar ingressat).  Projeccions audiovisuals, reproduccions a gran escala d’algunes de les seves obres més conegudes i més d’una invitació a agafar el llapis per emular el geni del pintor són altres elements que inclou ‘Meet Vincent Van Gogh’. L’entrada general té un preu de 15 euros.

Summary: ‘Meet Vincent Van Gogh’ ofereix “veure, tocar i escoltar” el mestre holandès a Barcelona


El Parlament insta el Govern a "proposar i negociar" amb l'Estat una iniciativa legislativa que possibiliti el retorn de documents catalans ubicats en arxius estatals i els confiscats als municipis de Catalunya. Aquest punt d'una moció presentada per PSC-Units ha estat aprovat amb els vots a favor de JxCat, ERC, PSC, comuns i la diputada Elisenda Alamany, el vot en contra de Cs i PPC i l'abstenció de la CUP. Així mateix, amb l'abstenció de JxCat i ERC, s'ha aprovat instar el Govern a abordar conjuntament amb la resta de comunitats autònomes afectades la gestió de l'Arxiu de la Corona d'Aragó. D'altra banda, en el marc de la moció, la cambra catalana ha demanat a l'executiu català que creï una direcció específica al Departament de Cultura dedicada a les polítiques d'arxius i gestió documental.  Un altres dels punts aprovats fa referència a culminar el compliment de la llei 21/2005 de restitució a la Generalitat dels documents confiscats amb motiu de la Guerra Civil custodiats a l'Arxiu General de la Guerra Civil Espanyola. Tots els grups parlamentaris hi han votat a favor menys els diputats del PPC que s'hi han abstingut.

Summary: El Parlament insta el Govern a impulsar una iniciativa legislativa perquè tornin els documents en arxius estatals


La sequera patida els últims mesos i que s'ha intensificat aquest estiu portarà conseqüències al camp. Els pagesos que es dediquen a la producció de farratges pel bestiar, bàsicament concentrats a Osona, Berguedà i Solsonès, estan notant com les seves collites s'han vist afectades per la manca d'aigua. La imatge dels camps parla per sí sola i es distingeix perfectament com les plantes no han crescut en les dimensions que s'esperaria. Si bé la mida normal de les plantes de blat de moro, cereals o sorgo a finals del mes de setembre hauria de ser de dos metres d'alçada, amb prou feines ha arribat al mig metre en molts casos. El coordinador d'Unió de Pagesos a la Catalunya Central, Carles Mencos, ha explicat a l'ACN que la producció de farratge caurà en un 70% respecte les produccions habituals i l'aliment pels animals s'haurà d'acabar important, majoritàriament des de França. "Aquest any és un any força estrany", ha explicat el coordinador d'Unió d Pagesos a la Catalunya Central, Carles Mencos. "L'hivern va ser molt sec, finalment va ploure a la primera, encara que una mica tard, i llavors la plata ja havia espigat i no va acabar de créixer bé", ha resumit. Després, "la primavera ha estat molt dolenta i la sequera de l'estiu ha malmès molt els camps, amb un agost i un setembre molt calorosos, amb pluges molt concentrades en l'últim tram".  Les conseqüències de la secada al camp són considerables i enguany la producció de farratge caurà un 70%. "Si culls una tercera part o menys del que havies de collir, i els costos de sembra i de recol·lecció són els mateixos que si tinguessis una collita normal, després es produiran menys bales", ha explicat. En conjunt, doncs, "hi haurà un cost que representarà un 70 o 80% i el producte que se n'obtindrà només serà el 25% del total previst", la qual cosa vol dir que el producte final costarà, com a mínim, més del doble del que es consideraria normal.  Segons el cap d'UP a la Catalunya Central, la conseqüència inevitable serà que caldrà sortir a un mercat extern per abastir-se, "potser en algunes zones de Lleida o altres parts de l'Estat", però això "no serà suficient i s'haurà d'acabar anant a comprar menjar sec a França o augmentar les dosis de pinso pel bestiar".  "El temps està canviant", ha dit Mencos. No és que plogui menys del que plovia, "però plou desfasat de l'època en què normalment ho feia". I ara "adaptar els conreus a la nova manera de ploure no serà precisament fàcil", ha lamentat. Si els cicles pluviomètrics canviants es consoliden, Mencos opina que hauran d'acabar sortint al mercat nous tipus de llavors que es puguin adaptar a la nova situació. De fet, Carles Mencos ha recordat que a la Catalunya Central el juliol solia ser un mes calorós, però quan s'entrava a l'agost "t'havies de posar un jersei a la nit i sovint feia algun ruixat a les tardes". "Ara això ja ha desaparegut completament", ha lamentat.  Les collites per a farratges es donen dos cops l'any, una a la primavera i l'altra a la tardor. Mencos ha explicat que quan se sembra el sorgo, per exemple, al mes de juny o juliol i no plou perquè pugui néixer, "queda crucificat". Aquest any, les pluges que han caigut finalment a finals de setembre han arribat tard, "i ara la planta ja no es recuperarà". Tot i aquesta mala anyada, Mencos ha recordat que, en canvi, fa dos any hi va haver més pluges del que és habitual en aquesta època i la collida de tardor pels farratges va ser "extraordinària". Aquest canvis provoquen que "ara mateix el pagès no estigui molt segur d'on està ni com es pot entomar la nova situació, aquesta és la realitat", ha dit Carles Mencos.  La situació en alguns punts del territori ha estat dramàtica, ha explicat el coordinador d'UP. En alguns casos, tot això que hi havia al camp era tan poc productiu que el pagès ha estimat que no valia la pena assumir tota la despesa, "un desplegament a pèrdues" que l'ha obligat a preparar el terreny "per sembrar una mica més d'hora allò que s'haurà de collir la primavera que ve".

Summary: La sequera fa caure un 70% la producció de farratge pel bestiar a la Catalunya Central


Ferran Bel, diputat de Junts per Catalunya al Congrés, ha considerat aquest divendres a títol personal que la millor opció per al Govern català seria convocar eleccions “quan abans millor”. Bel ho ha dit en una entrevista al programa 'L'entrellat' de Canal 21 Ebre, que s'emetrà a les deu de la nit. El diputat ha argumentat, d'una banda, que “en la situació actual” ell no s'arriscaria a que un tribunal acabés marcant el calendari electoral, en referència al recurs que el Tribunal Suprem (TS) ha de resoldre sobre la inhabilitació de Quim Torra per la qüestió de la pancarta dictada pel Tribunal Superior de Justícia de Catalunya (TSJC). A més, Bel també ha considerat que el Govern actual “ha tocat fons”. A parer del diputat tortosí, la situació de l'executiu actual, “que no vol dir de la coalició actual”, ha “tocat fons” i “no té més recorregut”. Per això ha opinat que el millor és “que parlin les urnes” perquè, un cop ho hagin fet, i en funció de les majories que estableixin, es pugui configurar un nou executiu.

Summary: Bel (JxCat): “Si em demana l'opinió personal, jo convocaria eleccions quan abans millor”


La consellera d'Agricultura, Meritxell Serret, ha atribuït a l'Estat i al fet que enguany hi ha hagut més sol·licituds la retallada en ajuts per a la producció ecològica. Coincidint amb el segon divendres consecutiu que ramaders i productors ecològics es concentren convocats per Unió de Pagesos davant la davallada dels ajuts, la consellera ha assegurat que entenen ''perfectament el seu sentir'' i per això s'ha mostrat disposada a treballar amb el sector per ''corregir'' en la mesura que sigui possible el model actual i també ''apretar'' i aconseguir que hi hagi unes polítiques europees més ben adaptades a la realitat catalana, ja que actualment es base en afavorir  més els cultius de caire continental i no tant els de tipus mediterrani.  Segons Serret la partida pressupostària d'ajuts a la producció ecològica s'ha ''aplicat al 100%'', però el context al qual s'ha arribat, amb una retallada del pressupost del període, en gran mesura perquè l'Estat va abaixar un 75% la seva aportació, és el que ha acabat provocant el malestar del sector. A més a més, segons la consellera, enguany també s'ha donat que per la partida prevista hi ha hagut moltes més sol·licituds per ajuts, i la política del Departament ha estat la de ''no deixar ningú fora''. Com que la llei ho permet, ha afegit, s'ha mirat de fer arribar la partida a tots els ramaders i agricultors que complien els requisits. A més a més, ha continuat Serret, que en aquest període s'han aplicat uns criteris i uns requisits diferents respecte a altres anys, que han ''penalitzat'' els ramaders catalans. És per això, que la consellera ha remarcat que la ''reivindicació'' del Departament ha estat la d'aconseguir una ''política agrària catalana'' que s'ajusti a la realitat del sector a Catalunya, perquè en ramaderia ecològica, els criteris que segueix Europa responen a una realitat d'agricultura ''més continental'' i la que es fa aquí es de caire mediterrani, per la qual cosa, el clima, les explotacions i el paisatge catalans es veuen ''penalitzats''.  Per segon divendres consecutiu, Unió de Pagesos ha convocat ramaders i productors ecològics per protestar contra les retallades en els ajuts. Després de fer-ho el divendres passat a Ripoll, la concentració d'avui s'ha fet al davant dels serveis territorials d'Agricultura a Tremp.

Summary: Serret atribueix a l'Estat i a l'increment de sol·licituds les retallades en ajuts per producció ecològica


L'alcaldessa de Barcelona, Ada Colau, ha reivindicat el dret a dubtar sobre l'1-O davant les crítiques que ha rebut Catalunya en Comú pel seu posicionament al respecte. En un escrit al seu Facebook publicat dilluns al vespre, Colau ha opinat que la convocatòria té "tota la pinta de ser una consulta feta amb presses", i ha defensat que és "legítim dubtar i no acceptar plantejaments binaris". Ara bé, ha evitat donar-li les culpes als altres i també ha volgut fer "autocrítica", admetent que el seu espai "s'ha d'explicar més i millor". Colau ha deixat clar que a ella no li preocupa un referèndum "unilateral" respecte al govern del PP, però sí respecte a la meitat de Catalunya que té "dret a decidir". Després de garantir que l'Ajuntament facilitarà la participació en aquesta convocatòria, ha reiterat però que "en cap cas" es posarà "en perill" la institució o els treballadors públics. Colau ha defensat la pluralitat de Catalunya en Comú, una de les fortaleses que, al seu parer, cal preservar. En aquest sentit, ha reconegut que li preocupen les crítiques que està rebent el seu espai polític per part de la resta de formacions. Mentre JxSí i la CUP els acusen de "posar-se al costat contrari de la democràcia", ha apuntat, PSC, Cs i PP els retreuen el mateix "però per motius contraris".  "Reivindico els matisos, els dubtes, el debat honest sense que algú et col·loqui al bàndol dels traïdors si no dones la resposta que el règim binari ha previst", ha apuntat l'alcaldessa, que ha demanat que tothom faci un esforç per entendre les raons dels altres, especialment per poder fer avançar Catalunya a partir del 2 d'octubre, passi el que passi el dia anterior. "No sembla un referèndum efectiu i amb garanties" Colau ha opinat que l'1-O "no sembla que sigui un referèndum efectiu i amb garanties", però ha recordat que Catalunya en Comú igualment ha assegurat que hi donarà suport, "tot i que finalment sigui una mobilització".  L'alcaldessa ha criticat que "el processisme sempre estigui jugant amb les presses", parlant sempre de "l'ara o mai" o del "vot de la teva vida" any rere any. "No ho comparteixo perquè crec que és enganyar la gent, presentant com a senzill quelcom que objectivament és complex i difícil d'aconseguir", ha continuat. Pel que fa al paper de l'Ajuntament, ha apuntat que el suport que donarà a l'1-O es concretarà quan el Govern concreti la convocatòria i faci un requeriment concret als consistoris. En tot cas, ha recordat que ella mateixa ja ha dit en diverses ocasions que no posaran "en perill la institució ni tampoc els treballadors públics".

Summary: Colau reivindica el dret a dubtar sobre l'1-O tot i admetre que el seu espai polític "s'ha d'explicar més i millor"


Tres famílies han denunciat un monitor d'una escola d'educació especial de Barcelona per presumptes abusos sexuals, segons ha avançat aquest dimarts 'El Periódico' i han confirmat els Mossos d'Esquadra. Els fets es van denunciar aquest dilluns a la comissaria de les Corts i el centre també va presentar denúncia, segons ha explicat la seva directora, María José Pujol Rojo, que ha expressat que professionals i famílies estan "consternats" davant aquesta situació. Els Mossos han estat contrastant aquest dimarts la informació aportada pels denunciants i prenent declaració a possibles testimonis del centre, segons ha informat la policia catalana. El Consorci d'Educació de Barcelona s'ha reunit aquest dimarts al matí amb la direcció del centre per conèixer els fets i oferir-los assessorament, segons ha informat l'autoritat educativa. El monitor ha estat apartat de l'escola, seguint els protocols d'abusos sexuals.  (En aquesta actualització s'afegeix que el centre també va presentar denúncia i les declaracions de la seva directora i de la presidenta de l'AMPA, després de la reunió que ha mantingut la direcció amb els pares i mares).  En un comunicat, el centre d'educació especial Taiga, a Vallvidrera, detalla que aquest dilluns, seguint el Protocol de maltractament i abusos sexuals, la direcció i tres famílies d'alumnes van denunciar als Mossos d’Esquadra i a la Fiscalia un monitor de suport per presumptes abusos sexuals.  Aquest educador és el responsable de l'entitat esportiva que ofereix servei en horari no lectiu als alumnes d'aquest centre i també és ajudant de classe. La directora, Maria José Pujol Rojo, ha assenyalat aquest dimarts davant els periodistes que els fets denunciats haurien tingut lloc en el marc de l'activitat del club, quan els alumnes haurien sortit de l'escola.  El centre explica que va rebre una primera notificació per part d’un entrenador de futbol sobre les sospites d’abusos sexuals  a un dels alumnes per part del responsable de l'entitat esportiva. De seguida i de forma personal, l'escola va parlar amb l'alumne i, en veure que s'haurien pogut cometre abusos, van contactar amb la família i van buscar algun altre alumne del mateix perfil per si també n'hauria pogut patir, ha explicat la directora. Els alumnes, amb discapacitat intel·lectual, van relatar la seva relació amb el presumpte abusador durant una estada de l'entitat esportiva.  Pujol Rojo ha assenyalat que l'escola va activar de seguida tots els protocols i van contractar un advocat per presentar la denúncia. Aquest mateix dilluns la direcció del centre va informar dels fets el Consorci d'Educació de Barcelona, la inspecció educativa, la Fiscalia i la Direcció General d'Atenció a la Infància i l'Adolescència (DGAIA). El centre ha apartat l'educador de l'activitat lectiva i el seu advocat ha demanat una ordre d'allunyament de l'escola i dels alumnes. La direcció de Taiga s'ha reunit amb el Consorci i la inspecció, així com amb les famílies.  "Ens hem demanat perdó mútuament" Després de reunir-se amb pares i mares a l'escola per donar-los tota la informació disponible i posar-s'hi a disposició, Maria José Pujol Rojo ha expressat que tant els professionals de l'escola com les famílies estaven "desolats" i "consternats" pels fets. "Ens hem demanat perdó mútuament per no haver-nos donat compte, ni pares ni nosaltres mateixos, del que podia passar", ha afirmat Pujol Rojo davant els mitjans de comunicació.  La directora ha descrit el presumpte abusador com un educador "molt popular" i "molt sociable", "una persona aparentment normal". "Mai havíem tingut un cas semblant", ha assenyalat la responsable i fundadora del centre, que ha afegit: "Deixar treballar els Mossos i tornar una mica a la normalitat dins la nostra escola és l'únic que desitgem; ens costarà, perquè estem impactats".  Les famílies donen ple suport a l'escola  La presidenta de l'AMPA, Àngels Escorsell, ha assegurat que els pares i mares confien "cent per cent en l'equip directiu" de l'escola i els ha traslladat tot el seu suport. "Són els que són capaços de parlar amb els nens i d'esbrinar del que hi ha de cert i treure'ls trauma si realment ha estat així", ha afirmat Escorsell a la sortida de la reunió. La presidenta de l'AMPA s'ha mostrat confiada també en els Mossos d'Esquadra i la investigació que duran a terme.

Summary: ACTUALIZACIÓ:Tres famílies denuncien un monitor d'una escola d'educació especial de Barcelona per abusos sexuals


Els estudiants de la Universitat Autònoma de Barcelona (UAB) han tornat a bloquejar els accessos al Campus de Bellaterra en la segona jornada de vaga per exigir que s'apliqui la rebaixa del 30% de les taxes universitàries que va aprovar el Parlament el 2016. Segons ha explicat la portaveu del Sindicat d'Estudiants dels Països Catalans (SEPC), Laia Casas, la previsió és que aquest dijous es repeteixi el seguiment massiu de la protesta que va registrar-se dimecres. Prop de 300 alumnes han passat la nit a la Facultat de Filosofia i Lletres i han tallat els principals accessos al recinte a primera hora del matí. Alhora, de nou han muntat barricades amb diferents elements de mobiliari a les entrades principals de les facultats. Els estudiants que han dormit a la UAB s'han desplaçat fins la plaça Cívica amb bengales i des d'allà s'han repartit en diferents piquets informatius. Com ja van fer dimecres, els joves han bloquejat els accessos viaris al Campus de Bellaterra, muntant barricades amb contenidors als eixos sud i central, i també han barrat el pas als pocs alumnes que han intentat arribar a la UAB amb Ferrocarrils de la Generalitat de Catalunya (FGC). En paral·lel han construït barricades a les principals de les facultats amb diversos elements de mobiliari com portes i taules.   "La previsió és que el seguiment d'aquesta segona jornada sigui del 100% com ahir, i creiem que a les facultats no hi haurà classe i que la participació a la manifestació de Barcelona també serà molt elevada", ha explicat Laia Casas, portaveu del SEPC. En aquest sentit s'ha expressa Anna Belén Flamit, portaveu de la Coordinadora d'Assemblees de Facultat de la UAB, que s'ha mostrat molt satisfeta amb el suport que està tenint aquesta protesta. "Es tracta d'una demanda popular i que s'ha socialitzat molt", ha apuntat. Les representants dels alumnes han recordat que la principal reivindicació d'aquesta protesta passa perquè el Govern inclogui en el nou pressupost la rebaixa del 30% de les taxes universitàries aprovada pel parlament l'any 2016.

Summary: Els estudiants tornen a tallar els accessos a la UAB en una segona jornada de vaga que confien que tingui un seguiment massiu


L’exposició World Press Photo 2018 es va acomiadar diumenge passat de Barcelona amb una assistència de més de 51.000 visitants, que van poder gaudir de les 137 fotografies més impactants del fotoperiodisme internacional i de les obres guanyadores del concurs de Narrativa Digital, segons ha indicat la fundació Photographic Social Vision, que ha organitzat la mostra al Centre de Cultura Contemporània de Barcelona (CCCB). Les visites guiades a grups escolars i empreses han comptat aquest any amb una assistència rècord de 130 grups, un 35% més que en l’edició anterior. La directora de la fundació, Silvia Omedes, ha assenyalat que aquestes visites són una “oportunitat per entendre el relats fotogràfics i les imatges presents a la mostra en tota la seva profunditat”. Omedes ha subratllat que l'objectiu és potenciar el valor social de la fotografia documental i el fotoperiodisme a la societat a través de l’exposició i les visites guiades "per difondre els valors, funcions i reptes del fotoperiodisme en la societat”. Aquest any la inauguració de l'exposició va comptar amb la presència de Ronaldo Schemidt, l'autor de la fotografia 'Veneçuela Crisi' que va ser guanyadora del World Press Photo de l’any, a més de Juan Barreto, guanyador del tercer premi en la categoria de ‘Notícies d’actualitat’ i Javier Arcenillas, guanyador del tercer premi amb ‘Latidoamerica’ en la categoria 'Projectes a llarg termini'. Com a representant dels curts guanyadors del concurs de Narrativa Digital, Max Duncan -guanyador del primer premi en la categoria Format Llarg- va presentar el seu curt 'Down from the Mountains' al CCCB. Tots el vídeos guanyadors van ser mostrats al públic, no només al CCCB sinó en diversos centres cívics i biblioteques de Barcelona. Omedes ha destacat que el públic de Barcelona que acudeix a l'exposició any rere any els permet continuar amb l’organització de la mostra de cara a les pròximes edicions i ha afegit que és un públic "amb sentit crític que agraeix tenir accés a informació veraç no manipulada".

Summary: L'exposició World Press Photo 2018 atrau a Barcelona més de 51.000 visitants


L’exdirector general d’Infraestructures Josep Antoni Rosell ha tornat a comparèixer aquest divendres als jutjats del Vendrell en qualitat d’investigat pel cas del 3%, pel presumpte finançament irregular de l’antiga CDC a través de comissions per la contractació d'obra pública. Segons han confirmat fonts judicials a l’ACN, Rosell ha estat citat per l’aparició de “nous elements” relacionats amb la causa i s’ha acollit al seu dret de no declarar. Aquest divendres també ha declarat com a testimoni l’actual president i conseller delegat de l’empresa pública, Joan Jaume Oms. Els fiscals anticorrupció José Grinda i Fernando Bermejo han assistit, per últim cop, a les compareixences del 3% després que aquest divendres s’hagi fet públic que el fiscal general de l’Estat, José Manuel Maza, els ha rellevat del cas.  Els dos fiscals anticorrupció han declinat fer valoracions públiques sobre el seu relleu i s’han limitat a confirmar que, a partir d’ara, el cas del 3% l’assumiran dos fiscals establerts a Barcelona, Fernando Maldonado i Teresa Duerto. Grinda i Bermejo, però, han assegurat que seguiran treballant en la resta de casos que tenen oberts a Catalunya.   El jutge revoca el sobreseïment provisional sobre l’assessor Marià Júdez pel cas Teyco   D’altra banda, el jutge del Vendrell ha reobert la causa contra l’assessor Marià Júdez, el comptable de Teyco que va ser detingut a Palafrugell (Baix Empordà) el juliol de l’any 2015 juntament amb el conseller delegat de la companyia, Jordi Sumarroca, i altres directius pels presumptes pagaments irregulars que aquesta empresa hauria fet a l’Ajuntament de Torredembarra.   Tot i que a principis de l’any passat s’havia acordat el sobreseïment provisional de la part del cas que afectava Júdez, fonts judicials han indicat que el jutge Josep Bosch ha fet marxa enrere i ha decidit tornar-lo a investigar per l’aparició de nous elements en la investigació. Per aquest motiu, aquest divendres l’assessor també ha comparegut per declarar al jutjat d’instrucció número 1 del Vendrell.     L’exalcalde Daniel Masagué declara per la construcció del pàrquing Filadors   Al seu torn, l’exacalde de Torredembarra Daniel Masagué també ha declarat als jutjats per una de les peces separades del cas Torredembarra, la número 7, en què s’investiga la construcció del pàrquing Filadors a càrrec de l’empresa Teyco. Precisament, abans de Setmana Santa també va comparèixer als jutjats per aquesta mateixa peça el conseller delegat de Teyco, Jordi Sumarroca.     Segons el sumari del cas, es podrien haver produït pagaments de comissions a l'alcalde per part de contractistes d'obres del consistori. En la instrucció s'afirmava que s'havien detectat contractacions privades amb ànim de lucre entre Teyco, empresa adjudicatària de les obres del pàrquing Filadors, i empreses vinculades al batlle -més de 300.000 euros a través de la pastisseria MAERS i uns 280.000 a través de la promotora immobiliària Daloi-. Finalment, a proposta de la defensa de Masagué, aquesta mateixa setmana la fiscalia anticorrupció s’ha pronunciat a favor d’unificar les diferents causes que afecten a l’exalcalde convergent en una de sola. Ara, el jutge Josep Bosch haurà de decidir si atén la demanda i dicta l’obertura d’un únic judici oral.

Summary: Josep Antoni Rosell torna a comparèixer als jutjats del Vendrell per nous indicis sobre el cas del 3%


Unes 300 persones s'han concentrat aquest vespre a la plaça Paeria de Lleida per donar suport a la presidenta del Parlament, Carme Forcadell, el dia abans que hagi de declarar davant del Tribunal Superior de Justícia de Catalunya (TSJC) per haver permès que el Parlament votés les conclusions de la comissió d'estudi del procés constituent. Els activistes culturals Margarida Troguet i Ferran Leon han estat els encarregats de llegir el manifest unitari -promogut per Òmnium Cultural, l'ANC, l'AMI i l'ACM- en defensa de la "democràcia, de les institucions i dels representants legítims del poble" i rebutjant la "judicialització" de la política per part del govern espanyol. L'acte, que ha comptat amb la participació del conseller de Salut, Antoni Comín, i de representants polítics del PDECAT, JxSí, ERC, la CUP i el Comú de Lleida, ha finalitzat amb el Cant dels Segadors. Desenes de persones han participat a la capital del Segrià a la concentració convocada a les 20 hores per Òmnium Cultural, l'Assemblea Nacional Catalana (ANC), l'Associació de Municipis per la Independència (AMI) i l'Associació Catalana de Municipis (ACM) per donar suport a la presidenta del Parlament, Carme Forcadell, en la vigília de seva declaració davant del TSJC.   La concentració de Lleida ha comptat amb la presència del conseller de Salut, Antoni Comín, així com de membres de Junts pel Sí, del PDECAT, d'ERC, la CUP, i del Comú de Lleida; de representants d'entitats de la societat civil lleidatana i nombroses persones a títol individual que d'aquesta manera han volgut expressar el seu suport a la presidenta del Parlament, de la mateixa manera que a la resta de càrrecs electes investigats o encausats per actuacions relacionades amb el procés independentista. Durant l'acte, que ha durat uns vint minuts i en el qual s'han pogut veure diverses estelades i sentir crits "d'independència", ha finalitzat amb la interpretació del Cant dels Segadors per part dels assistents.    Antoni Comín ha qualificat "d'inaudit el que està passant a l'estat espanyol on una presidenta d'un parlament democràtic escollida democràticament hagi d'anar a declarar davant d'un jutge per haver permès un debat parlamentari i per haver protegit el dret a la llibertat d'expressió i de debat en el sí de la cambra legislativa" i, per tant, "és una qüestió de democràcia del que estem parlant". "Tots els demòcrates de Catalunya avui, demà i durant aquests dies s'haurien de sentir absolutament concernits amb la necessitat de defensa de les nostres institucions" perquè "la democràcia és el més sagrat que tenim com a societat i si no la defensem entre tots ens l'arrabassaran", ha sentenciat el conseller de Salut. El diputat al Parlament de JxSí, Josep Maria Forné, ha denunciat la manca de voluntat de diàleg del govern espanyol i que "l'única resposta que hi ha és la judicialització". "Forcadell únicament va permetre un debat parlamentari", segons el diputat, tot qüestionant-se que "si un parlament no serveix per parlar, doncs per a què ha de servir?". La presidenta d'Òmnium Cultural Lleida-Ponent, Montse Torres, i la coordinadora de l'ANC a Lleida, Gemma Mestres, també han coincidit a rebutjar la judicialització de la política i en defensar "els principis de la democràcia".  A més de Lleida, les concentracions de suport a la presidenta del Parlament, promogudes per les entitats municipalistes i Òmnium Cultural, s'han repetit aquest dijous al vespre davant els ajuntaments lleidatans d'Alcarràs, les Borges Blanques, la Seu d'Urgell, Mollerussa, Bellpuig, Tremp o Cervera, de la mateixa manera que en molts d'altres de la demarcació i del conjunt del país. Els actes de suport a Forcadell continuaran aquest divendres a les 9 hores amb una concentració davant de la seu del Tribunal Superior de Justícia de Catalunya, abans que hi declari la presidenta del Parlament.    Aquestes mobilitzacions arriben després de les dutes a terme dilluns a Lleida i altres municipis en suport als detinguts per la crema de fotografies del rei Felip VI durant la Diada, i de les concentracions dels darrers mesos en suport de l'alcaldessa de Berga, Montse Venturós, o del diputat al Congrés, Francesc Homs, entre altres. A més, cal recordar que molts alcaldes i regidors van decidir treballar i obrir els respectius ajuntaments coincidint amb les festivitats del 12-O i del 6-D.

Summary: Unes 300 persones es concentren a la plaça Paeria de Lleida per expressar el seu suport a Carme Forcadell


La pugna entre el Banc Santander i el fons d'inversió Promontoria Holding ha marcat l'última subhasta dels edificis del Parc Científic de la UdG. Tots dos han volgut adjudicar-se el Centre d'Empreses, i els estira-i-arronsa s'han fet evidents a la sala de vistes del Jutjat Mercantil. Al final, el Santander és qui ha fet l'oferta més elevada, de 5,1 MEUR. Ara, però, la decisió final queda en mans del jutge, que estudiarà tota la documentació i decidirà qui serà el nou propietari. D'altra banda, la subhasta dels edificis Jaume Casademont i CENTA ha quedat deserta i ara, segons recull el pla de liquidació del complex, retornaran a la UdG. La gerent de la universitat, Elena Ribera, diu que la sensació que els queda és de "satisfacció moderada".

Summary: Pugna entre el Banc Santander i un fons d'inversió per adjudicar-se el Centre d'Empreses del Parc Científic de la UdG


L'alcalde de Solsona, David Rodríguez, ha estat citat per anar a declarar aquest dijous 28 de setembre a dos quarts de dotze del migdia a la Fiscalia Superior de Catalunya pel seu suport a l'1-O. Rodríguez declararà a Barcelona per la seva condició d'aforat, ja que és diputat al Parlament de Catalunya. El batlle de Solsona va rebre una citació per anar a declarar als jutjats de Cervera la setmana passada i Rodríguez va enviar un escrit a la fiscalia per corregir l'error. La plataforma Solsonès pel Sí ha organitzat un autocar perquè el mateix dijous els veïns de la ciutat puguin desplaçar-se fins a Barcelona per donar suport a l'alcalde. El batlle ha decidit anar a declarar i es manté ferm en el seu compromís per facilitar el vot diumenge. Rodríguez considera que el fiscal "s'ha extralimitat en les seves funcions".

Summary: L'alcalde de Solsona declararà el 28 de setembre a la Fiscalia Superior de Catalunya per donar suport a l'1-O


Els llocs que els alcaldes Lluís Guinó, Montserrat Candini i Albert Batet, i la directora general de Coordinació Interdepartamental de la Presidència, Elsa Artadi, han deixat a la direcció del PDeCAT després de renunciar per no poder compatibilitzar els seus càrrecs amb pertànyer a la cúpula del partit, quedaran buits i sense substitut. Així ho ha explicat aquest dilluns la coordinadora general, Marta Pascal, en explicar que han decidit deixar vacants els càrrecs i no obrir un procés intern per escollir quatre noms més  per ocupar-los. Així, les seves responsabilitats han estat repartides entre altres membres de la direcció, mentre que dues de les dirigents que han plegat de la cúpula han rebut igualment encàrrecs del Comitè Nacional del PDeCAT. Davant el rebuig del Consell Nacional a les excepcions per incompatibilitats de diversos membres de la direcció del PDeCAT, el partit va decidir que els quatre implicats deixessin les seves funcions orgàniques. És per això que el Comitè Nacional d'aquest dilluns ha reorganitzat les tasques per distribuir les competències que aquestes persones tenien al partit, i ha preferit no ocupar els seus llocs amb altres persones. Així, Pascal ha explicat que serà ara Marc Castells qui assumirà la coordinació institucional;  Lluís Solé serà qui porti la relació amb altres partits i l'encarregat de posar en marxa un 'crowfunding'; i Xavier Fonollosa, en tant que responsable de l'àmbit metropolità, també reforçarà àrea municipal que conduïa fins ara Lluís Guinó".  Amb tot, la direcció del PDeCAT ha decidit encarregar a Elsa Artadi la direcció de la Conferència Ideològica que se celebrarà a Barcelona el 13 de maig, i a Montserrat Candini el lideratge de la campanya del PDeCAT pel sí al referèndum. Per últim, s'ha donat el vistiplau als canvis que la sortida de Francesc Homs del Congrés dels Diputats ha provocat al PDeCAT a Madrid, amb el tàndem Jordi Xuclà-Carles Campuzano al capdavant.

Summary: La direcció del PDeCAT manté vacants els llocs que deixen els quatre dirigents que marxen per incompatibilitat de càrrec


L'accident de l'any passat, en què un espectador va resultar ferit greu després de ser envestit per una mula, ha fet replantejar la Festa dels Traginers de Balsareny (Bages). El certamen ha decidit prendre mesures i extremar la seguretat. En aquest sentit, els organitzadors han optat per treure les cavalcades del nucli antic amb l'objectiu d'evitar carrers estrets i girs complicats. D'aquesta manera, es vol donar compliment a les recomanacions de la Generalitat en relació a les festes dels Tres Tombs. Declarada Festa Tradicional d'Interès Nacional l'any 1999, el certamen ha celebrat aquest diumenge la 77a edició amb un dels actes principals, la cavalcada dels traginers, en què, per primer cop a la història, una dona ha fet de banderera. Durant anys, Balsareny va ser lloc de pas en el camí ral que enllaçava les planes de la Catalunya interior amb el Pirineu i el sud de França. Els traginers usaven aquest camí per passar mercaderies vorejant el riu Llobregat. La Festa dels Traginers, que se celebra cada any al municipi des de fa 77 edicions, és un homenatge a aquesta història del poble i una de les festes més esperades al municipi bagenc.  El diumenge se celebra l'acte principal: la cercavila dels traginers, una cavalcada històrico-retrospectiva de l'antic traginer de camí ral. Enguany, hi han desfilat una trentena de modalitats de carros i carruatges amb guarniments de tota mena, que han anat encapçalats per la bandera de sant Antoni.  Una festa més segura  L'accident de l'any passat, en què un home va resultar ferit greu després de ser envestit per una mula, ha fet replantejar la festa i l'organització ha optat per prendre més mesures de seguretat tant per protegir els espectadors com també els animals que hi participen. Així doncs, tant la cavalcada d'aquest diumenge com la infantil del dissabte han transcorregut per carrers més amplies i plans, amb mobiliari urbà i amb voreres, cosa que ha permès definir millor la separació entre el públic i els animals amb els carruatges.  El nou president de la Festa dels Traginers, Èric Sánchez, ha explicat que la intenció és millorar el certamen per garantir la seguretat de les persones, però també el benestar animal. En aquest sentit, ha afegit que entén les crítiques del sector animalista, però no les comparteix, ja que considera que "els animals treballen com també ho fan les persones i del que es tracta és que ho facin de la millor manera i amb les màximes garanties".  A banda del canvi de recorregut, els membres de la comissió encarregats de la seguretat han anat identificats amb un mocador de quadres morats i negres al coll, i han portat emissores per comunicar-se entre ells. També s'ha reforçat la vigilància, i s'han incrementat els rètols informatius sobre mesures de seguretat. Protagonisme femení Per primer cop en els seus 77 anys d'història, la festa ha comptat amb una banderera, Elena Permanyer, un paper que, tradicionalment, sempre ha estat reservat a la figura masculina i que és l'encarregat d'obrir la comitiva. "Esperem que aquesta no sigui l'última vegada", ha subratllat l'alcaldessa del municipi, Noèlia Ramírez, que, des del maig de l'any passat, també ocupa el càrrec de primera alcaldessa de la història de Balsareny.

Summary: La Festa dels Traginers de Balsareny extrema les mesures de seguretat per evitar accidents com el de l'any passat


L'Acadèmia de cinema de Hollywood ha anunciat els artistes que acompanyaran sobre l'escenari la cantant Idina Menzel en la interpretació de la cançó 'Into the Unknown' tema principal de la segona part de 'Frozen'.  La representant de l'estat espanyol serà la cantant Gisela, qui serà l'encarregada de posar veu a Elsa durant la 92a edició dels Oscar. L'acompanyaran també cantants de Dinamarca, Alemanya, Japó, Llatinoamèrica, Noruega, Polònia, Rússia i Tailàndia. La cançó que interpretaran, que inclou veus en 29 idiomes, està creada pels guanyadors dels Oscar Kristen Anderson-Lopez i Robert Lopez.

Summary: La cantant Gisela interpretarà a la gala dels Oscar una cançó de 'Frozen 2' amb Idina Menzel


El telèfon d'emergències 112 ha rebut fins a les 8 del matí 11.154 trucades a causa del temporal, la majoria des de l'àrea metropolitana. El Barcelonès concentra un terç dels avisos, el 29,8%, i el Baix Llobregat un 13,2%. Per darrere se situa el Maresme, amb un 11,3%, i el Vallès Occidental, amb un 10,8%. Per municipis, s'han registrat 2.258 trucades des de Barcelona (20,2%), 501 des de Badalona (4,4%) i 446 des de Mataró (4%).

Summary: El 112 rep 11.154 trucades fins a les 8 pel temporal, la majoria des de l'àrea metropolitana


La Plataforma Trens Dignes Ebre-Priorat s’ha desplaçat aquest dijous a Barcelona per entregar personalment més de 300 signatures al Síndic de Greuges a fi de “donar-li un reforç social” a la causa que el Síndic ha obert pels greus incidents de l'avaria de Mont-roig, i així ho ha comunicat la seva portaveu, Monste Castellà. A més, aquest mateix dijous hi ha hagut una altra incidència a l'alçada de Calafat, entre l’Ametlla de Mar i l’Hospitalet de l’Infant. Castellà denuncia que “la infraestructura està vella i no es manté com caldria”.  Amb l’entrega de signatures la queixa seguirà el seu curs i la portaveu de la plataforma Montse Castellà ha comunicat que a principis de setembre el Síndic presentarà el seu informe definitiu al Parlament de Catalunya amb un resum de tots els “greuges”. Trens Dignes vol posar fi a aquesta situació que defineixen “d'agonia” i exclamen que “la gent se sent segrestada, perquè tu saps quan puges a un tren però no saps quan en podràs baixar realment”.

Summary: La Plataforma Trens Dignes Ebre-Priorat lliura al Síndic de Greuges més de 300 signatures


La participació registrada a la circumscripció de Girona a les eleccions catalanes del 21-D ha estat fins a les sis de la tarda del 68,21%, que suposa 3,13 punts més que el 2015 (65,08%). És la segona circumscripció que més participació ha registrat fins a aquesta hora després de Barcelona, amb el 68,66%. A la ciutat de Girona la participació fins a les sis de la tarda s'ha enfilat fins al 69,78%, que representa 4,68 punts que fa dos anys (65,10%), a Figueres se situava al 62,70%, 5,02 punts més (57,68%), a Olot la participació era del 69,01%, un 1,11 més que el 2015 (67,90%) i Blanes registrava el 66,56%, un 5,4% més respecte al 2015 (61,16%).

Summary: La participació fins a les 18h a la circumscripció de Girona ha estat del 68,21%, 3,13 punts més que el 2015


La Generalitat va pagar els seus proveïdors poc per sobre dels 40 dies durant el mes de desembre, concretament en 40,13 de mitjana, mentre que el termini de pagament al conjunt de les comunitats autònomes espanyoles es va situar en 37,35 dies, amb el País Basc com a territori més veloç –va pagar en 19,35 dies de mitjana– i Cantàbria com a autonomia més lenta –ho fa en 93,55–. Segons ha informat aquest divendres el Ministeri d'Hisenda, el pagament mitjà a proveïdors de l'administració estatal s'ha reduït en 1,48 dies i va ser de 25,05 el desembre, mentre que l'Ajuntament de Barcelona va trigar una mitjana de 13,04 dies a pagar, sent la ciutat de l'Estat en fer-ho més aviat, per davant de Madrid (14,03), València (25,07) i Sevilla (44,63). Pel que fa al termini de pagament de la Seguretat Social, es va situar en 8,58 dies, 2,9 menys que el mes anterior.

Summary: La Generalitat paga els seus proveïdors poc després dels 40 dies


El portaveu de la Comissió Europea, Margaritis Schinas, ha hagut de fer front aquest dilluns a una roda de premsa amb desenes de preguntes de periodistes catalans i espanyols i internacionals sobre l'1-O. Schinas, que ha esperat a la primera pregunta per fer referència als enfrontaments i a la jornada electoral de diumenge, ha llegit un comunicat com a resposta en el qual la CE adverteix que la "violència no pot ser mai un instrument" en política i fa una crida a "tots els actors implicats perquè passin de la confrontació al diàleg". Amb tot, també ha deixat clar que el referèndum "és il·legal" sota la Constitució espanyola i ha remarcat que "són temps d'unitat i estabilitat, no de fragmentació i divisió". En aquest sentit, Schinas ha assegurat, com recull el text, que la CE "confia" en el "lideratge" del president del govern espanyol, Mariano Rajoy, per "gestionar" la situació "en ple respecte de la Constitució i dels drets fonamentals dels ciutadans". Davant les preguntes d'alguns periodistes, que han demanat que precisés a quina "violència" es referia la CE, el portaveu s'ha remès al comunicat i no ha volgut especificar més enllà. En el text la CE reitera que "és un afer intern" que ha de ser tractat "dins del marc constitucional" d'Espanya i assegura que en el cas d'una Catalunya independent, en un referèndum pactat amb l'Estat, "aquesta quedaria fora de la UE". Sobre una possible activació de l'article 7 del Tractat de la UE -que pot constatar l'existència d'un risc clar de violació greu dels valors per part d'un estat membre- feta per cinc eurodiputats de Podem a la CE en una missiva, Schinas ha assegurat que la carta serà resposta "al nivell adequat". Segons Podem, l'actuació del govern espanyol "soscava" els valors essencials de la Unió Europea i per tant afirmen que es "compleixen" les condicions necessàries per a invocar l'article 7 del Tractat de la UE. Preguntat per si el president de la Comissió Europea, Jean-Claude Juncker, ha mantingut contacte amb el president del govern espanyol, Mariano Rajoy, Schinas ha afirmat que els gabinets de Juncker i Rajoy "van estar en contacte durant el cap de setmana" i que la trucada entre tots dos està prevista "més tard" aquesta tarda, tot i que no ha concretat quan. Quant a una declaració d'independència, Schinas no ha volgut comentar-ho i s'ha remès al comunicat en les diverses ocasions que ha estat preguntat per "quina seria la posició de la CE si el Parlament fa una declaració universal d'independència". Sobre si la CE estaria preparada per contribuir a una mediació, el portaveu ha dit que preferia no entrar en escenaris condicionals. Preguntat per què farà la CE per ajudar al diàleg, Schinas ha dit que "no té un rol a jugar" en aquest punt i ha reafirmat la crida al diàleg entre les dues parts. "Violència" i els valors de la UE "Com pot ser que si Juncker va dir al discurs de l'Estat de la Unió que els valors són el més important, entre ells, el de fer sentir la teva veu com a ciutadà, la CE segueixi dient que és un afer intern?", ha demanat un corresponsal. "La constitució espanyola, com totes, inclou els valors als quals se cenyeix la CE", ha dit el portaveu. A una pregunta d'un periodista de l''Irish Times', que ha demanat a Schinas que especifiqués a qui es referia com a responsable de la "violència" de la qual parla la Comissió en el comunicat, el portaveu no ha volgut precisar-ho i s'ha referit altre cop al comunicat oficial, que més d'un periodista ha descrit com "ambigu". "Què significa per la CE ser guardiana dels tractats tenint en compte que aquests inclouen la Carta de Drets Fonamentals?", ha llançat el mateix periodista en una segona pregunta. "Sí, la CE ho és i és la seva intenció fer-ho", ha respost el portaveu. "Creu que la resposta policial va ser proporcional, com va afirmar el president del govern espanyol?", li ha dit un altre periodista, al qual no ha contestat. El corresponsal del 'Daily Telegraph' ha demanat al portaveu per què ha trigat tant la CE a pronunciar-se i si la institució està fent tot el possible "per ignorar-ho". "Estic en desacord amb la seva afirmació. Som nosaltres els que decidim quan pronunciar-nos a l'agenda, no sé si és tard o aviat, però hem fet un comunicat ara que creiem que els elements són rellevants", ha contestat Schinas. El periodista també ha fet referència en una altra pregunta als missatges enviats per diferents líders europeus, com el primer ministre belga, Charles Michel, de condemna de la violència i li ha recordat que "molta gent a Catalunya mira cap a la UE com un referent moral". "Estan equivocats?", li ha dit. El portaveu, però ha dit que no li correspon a ell respondre aquesta pregunta i ha insistit en el missatge del comunicat. Un altre periodista, de 'Le Soir', ha preguntat a la CE "per què ha esperat fins ara per fer una crida al diàleg". Amb tot, Schinas ha repetit que abans d'expressar-se la institució "ha reunit tots els elements". Encara un altre corresponsal ha retret a l'executiu que el president, Jean-Claude Juncker, no hagi comparegut aquest dilluns davant la premsa i ha dit "quan veus gent gran i nens sent atacats en centres de votació, no és això una amenaça als valors europeus?". Debat sobre la situació a Catalunya El portaveu no ha descartat que el col·legi de comissaris debati aquest dimarts sobre la situació a Catalunya. Segons ha dit, no hi ha una agenda concreta i per tant "hi ha la possibilitat de discutir-ho". "Si el Parlament decideix debatre sobre aquesta qüestió, la Comissió hi participarà en el nivell adequat", ha dit també davant una periodista que ha afirmat que alguns grups d'esquerra al Parlament Europeu han demanat debatre sobre la violència policial que va viure Catalunya diumenge en el si del plenari a Estrasburg.

Summary: La CE adverteix que "la violència no pot ser mai un instrument" i reclama "diàleg" als governs català i espanyol


L'editorial Errata Naturae ha anunciat que deixarà de publicar més novetats literàries en els pròxims mesos i ha obert un procés de "reflexió" per encarar el futur. "Ens dedicarem a pensar i a aprendre. Imaginarem entre tots els camins pels quals ha de transitar l'editorial en els pròxims anys", ha manifestat. En un comunicat, ha assenyalat que l'estratègia de molts editors davant aquesta situació "crítica i inèdita" serà publicar durant el 2020 menys títols "i amb un perfil comercial marcat". Consideren que això tindrà com a conseqüència que "milers de llibres faran una fugaç aparició a les llibreries i retornaran a la foscor dels magatzems".   L'editorial ha assenyalat que un de cada tres llibres aproximadament que arriba a les llibreries acaba retornat i "guillotinat". Ha apuntat que no està clar durant quant de temps els editors podran seguir permetent-se aquesta situació. "Quan un llibreter retorna al distribuïdor els llibres que no ven, no rep com a tal els diners que en va pagar, sinó un crèdit per adquirir novetats més recents. Igualment, l'editor responsable dels llibres que ningú llegirà no ha de fer una transferència al distribuïdor per la quantia d'aquesta liquidació negativa, sinó que adquireix un deute".  L'editorial ha posat un exemple d'aquesta cadena: Un autor escriu un llibre, un editor el posa a la venda a deu euros i el fa arribar al distribuïdor, que al seu torn el ven al llibreter. Aquest el compra -segueix l'editorial- amb un descompte de prop del 35%, és a dir, en paga 6,5 euros al distribuïdor. Aquest es queda dos euros i en paga 4,5 euros a l'editor, que n'ha d'ingressar una part a l'autor. "Tots se sufraguen les seves despeses, de molt diversa índole, amb la part que els toca i busquen una part de benefici". Tot i això, ha indicat que cada vegada que es publica un llibre, l'editor i el llibreter "reben o no la seva part, ja que moltes vegades no arriben diners, sinó deutes i crèdits, i el distribuïdor per part seva atresora sempre capital real". Considera que l'únic guanyador d'aquesta situació és el deute: el dels llibreters, el dels editors i el dels distribuïdors.  Ha assenyalat que l'estratègia de molts editors davant aquesta situació "crítica i inèdita" serà publicar durant el 2020 menys títols "i amb un perfil comercial marcat. En una mitjana més alta o petita, és previsible, segons l'editorial, que tothom "participi d'aquesta maniobra". Considera "evident" que aquests nous títols es veuran afectats per una clara reducció en les vendes per l'actual situació econòmica. Indiquen que el resultat serà doble: "per una banda, els llibres menys comercials els sacrificarem al no publicar-los, disminuint així la vitalitat cultural i la diversitat del sector editorial"; per altra banda, els llibres més comercials, excepte els 'bestsellers', "els sacrificarem, almenys en part, justament al publicar-los" perquè "la recuperació del consum amb molta dificultat estarà a l'alçada dels programes de novetats editorials. En els pròxims mesos, milers de llibres faran una fugaç aparició a les llibreries i retornaran a l'obscuritat dels magatzems".   En aquest sentit, han anunciat que no publicaran res ni a finals de maig ni durant l'estiu. "Ni tan sols sabem quan ho tornarem a fer. A la tardor? A l'hivern", es pregunten. "Abans esperem a que els lectors es retrobin amb alguns dels nostres llibres i a que nosaltres ens retrobem amb nosaltres mateixos, com editors i com individus".  Sobreproducció Ha apuntat com un altre problema la "sobreproducció. És indubtable que les llibreries estan plenes de llibres magnífics. L'editorial ha manifestat que, segons  todostuslibros.com hi ha 287 títols d'Errata Naturae, que estan "vius i disponibles". Entre finals de febrer i començaments de març, van publicar 'En el corazón del bosque', 'Barrios, bloques y basura', 'El olor del bosque' i 'Ane Mona y Hulda'. "Perquè hauríem de córrer a publicar nous llibres, tenint a més en compte la situació impredictible on ningú sap com seran les coses el mes que ve?". Es pregunten també si les preses suposarien exposar a deixar fora aquestes obres literàries.  L'editorial ha afirmat que han decidit fer efectiva aquesta aturada i entre juny i agost, els membres de l'equip d'Errata Naturae  cessaran en les seves funcions. "Rebrem un sou i aquells que ho desitgin tindran accés a cursos de formació pagats per l'editorial i orientats a navegar la tempesta que ens ve a sobre".

Summary: L'editorial Errata Naturae deixa de publicar novetats literàries i obre un procés de "reflexió" per encarar el futur


El secretari general del PSOE insisteix que si es modifica l'acord amb C's se sotmetrà a la militància i al comitè federal  ACN Madrid.-El secretari general del PSOE, Pedro Sánchez, ha assegurat que els socialistes encararan les negociacions a tres bandes" sense línies vermelles però amb conviccions fermes". Una d'elles, posar fi al govern de Mariano Rajoy i constituir un executiu de progrés. "Estem disposats a cedir", ha dit Sánchez en intervenir al comitè federal d'aquest dissabte a Madrid. Per això ha fet una crida implícita a Podem perquè se sumi a l'acord amb C's. "Espero que puguem desbloquejar el rellotge del canvi", ha dit als de Pablo Iglesias després que  ho rebutgessin durant el debat d'investidura a principis de març. Precisament sobre el pacte amb els de Rivera, Sánchez ha reiterat que si s'hi introdueixen canvis substancials, tornarà a sotmetre-ho a consulta de la militància i al comitè federal. El màxim responsable socialista creu que ja no hi ha "marge per a l'error" i ha insistit que un govern de progrés és l'eina per evitar noves eleccions. Per això, en el diàleg "a tres", ha fet una crida a la unitat: creu que l'Estat necessita "amb urgència que es materialitzi un canvi".  Per això, els socialistes encaren aquest darrer mes de negociacions, abans que s'esgoti el termini per a formar govern i es convoquin eleccions automàticament, "sense línies vermelles però amb conviccions fermes". Que Mariano Rajoy deixi de ser president i que hi hagi un govern progressista. "Estem disposats a cedir", ha reblat en una crida a la resta a tenir la mateixa actitud: "Que les forces del canvi cedeixin perquè guanyi el canvi i Espanya", ha reblat.  En repassar les dates més rellevants, al seu parer, dels últims mesos –ha parlat de la renúncia de Rajoy a sotmetre's a la investidura, l'encàrrec que li va fer Felip VI, l'acord amb C's i la visita a Carles Puigdemont-, Sánchez ha erigit el PSOE com a mecanisme per posar "en marxa el rellotge de la democràcia". "Altres formacions van bloquejar el rellotge del canvi, espero que puguem desbloquejar-lo", ha dit en referència implícita a Podem.  "Per nosaltres no serà", ha dit en reclamar un govern no partidista, despolititzant les institucions, plural, parlamentari i progressista. "Ens queden tres setmanes, espero que Espanya no es vegi abocada a repetir les eleccions i que d'aquí a molt poc tinguem un govern de canvi".  En aquest context, ha insistit que si hi ha canvis "substancials" al text que va pactar amb Albert Rivera, Sánchez el tornarà a sotmetre a consulta de la militància i a l'aval del comitè federal.

Summary: Sánchez vol encarar les negociacions a "sense línies vermelles però amb conviccions fermes"


Un nou tractament alenteix la progressió del càncer de pròstata metastàtic. Es tracta d'una teràpia oral dirigida a aquells tumors en els quals les cèl·lules tenen defectes en la reparació de l'ADN. L'olaparib s'ha mostrat eficaç a l'hora d'alentir la progressió del càncer i millorar la supervivència a llarg termini. Els resultats de l'estudi s'han presentat al Congrés ESMO 2019, que acaba dimarts a Barcelona. La progressió de la malaltia es va retardar al voltant de quatre mesos quan l'olaparib es comparava amb la teràpia hormonal. Les dades preliminars suggereixen una millora de la supervivència superior als tres mesos. El càncer de pròstata és la forma més freqüent de càncer en homes. Cada any es diagnostiquen més d'1,2 milions de casos a tot el món, i la malaltia provoca més de 350.000 morts anuals. En aquest estudi, els investigadors van comparar olaparib, un medicament que bloqueja una proteïna necessària per a la reparació de l’ADN, amb les últimes formes de tractament hormonal. Tots els pacients tenien càncer de pròstata metastàtic resistents a hormonoteràpia i defectes clau en els gens de reparació de l’ADN. En el primer grup la mitjana de supervivència lliure de progressió va ser de 7,39 mesos, enfront dels 3,55 amb tractament hormonal. Tot i que el nombre de defuncions no va ser suficient per obtenir un resultat concloent, les dades van mostrar que la supervivència global era de 18,5 mesos amb olaparib i de 15,1 amb la teràpia convencional.  L’ús com a diana de les rutes de reparació de l’ADN en cèl·lules tumorals és una estratègia que ja es fa servir en el tractament de càncer de mama i el d’ovari en pacients amb alteracions en dos tipus de gens de reparació de l’ADN: BRCA1 i BRCA2. Els efectes adversos van ser més freqüents amb olaparib que amb el tractament hormonal. Es van interrompre el 16,4% dels tractaments per aquest motiu, el doble que amb la teràpia convencional. El tractament del càncer de pròstata pot incloure cirurgia, radioteràpia, quimioteràpia o tractament hormonal. Les opcions terapèutiques són limitades si el càncer s'estén a altres parts de l'organisme i desenvolupa resistència a la teràpia hormonal.


L'Audiència de Barcelona condemna a dos anys i quatre mesos de presó l'actual cap de l'ARRO a Barcelona, Jordi Arasa, pel desallotjament de l'acampada de plaça Catalunya el maig del 2011. El condemna per dos delictes de lesions perquè no veu justificat que colpegés els acampats. "En cap dels casos estava justificat que l'acusat fes ús de la seva defensa i no es pot parlar d'error perquè no va actuar davant d'una situació de risc per protegir cap bé jurídic", diuen les magistrades, que apunten que no es van produir enfrontaments ni cap situació de tensió perquè la gent estava asseguda de forma pacífica. Arasa estarà suspès de càrrec públic durant el temps de condemna.  Arasa estava acusat de colpejar cinc activistes del 15-M durant el desallotjament. Mentre esperava sentència va ser ascendit i es va convertir en el nou cap de l'Àrea Regional de Recursos Operatius (ARRO) a Barcelona.  L'ara inspector haurà de pagar una indemnització de 1.500 euros per les lesions causades. Estarà suspès de càrrec públic durant el temps de condemna. La sala sí que l'absol de dues faltes de lesions i del delictes contra la integritat moral del qual també se l'acusava. "A l'acusat se li presuposa que sap controlar la situació i no deixar-se portar per una tensió que en aquest cas tampoc apreciem", apunta la sentència. Les magistrades subratllen que no es van produir enfrontaments amb la policia, i que les línies policials no es van fer per contenir la gent, "sinó per controlar que ningú sortís de la plaça o entrés". "Però en cap moment va haver cap intent de superar aquestes línies i abordar la plaça, no va haver cap incident que justifiqués càrregues policials amb les defenses contra persones assegudes, no hi havia situació de tensió perquè la gent estava asseguda de forma pacífica", insisteix.  Les magistrades recorden que l'actuació dels Mossos tenia com a objectiu possibilitar l'entrada i sortida dels camions de la neteja, "i per això en cap cas estava justificat colpejar cap persona, excepte que aquesta última posi en perill algun bé jurídic que justifiqui d'alguna manera la conducta de l'agent". "No va passar res d'això en els casos jutjats", insisteix.

Summary: Condemnen a dos anys i quatre mesos de presó l'actual cap de l'ARRO a Barcelona pel desallotjament de plaça Catalunya


Diversos parlamentaris denuncien a Brussel·les que mentre que l'eurodiputat Ivo Vajl va poder visitar Puigdemont quan era a la presó de Neumünster, els ha estat impossible accedir a Estremera, Alcalá-Meco o Soto del Real ACN Brussel·les.-Una quinzena d'eurodiputats ha sol·licitat al ministre de l'Interior espanyol, Fernando Grande-Marlaska, "col·laboració per agilitzar el procés d'autorització" per visitar els presos catalans. Els parlamentaris, de diferents grups polítics i estats membres, han enviat aquest dijous una missiva al nou ministre de Pedro Sánchez per expressar-li el desig de visitar els presos "sense cap impediment" i tenint en compte la seva condició de "representants electes de la ciutadania europea". La carta arriba després que els eurodiputats que la signen hagin sol·licitat autorització per accedir als centres penitenciaris de Soto del Real, Alcalá-Meco i Estremera, i també després que una primera delegació de set membres de l'Eurocambra demanés al desembre el mateix sense obtenir una resposta positiva. "En la nostra qualitat d'eurodiputats i amb l'objectiu de defensar que els drets fonamentals són respectats a la UE, és el nostre desig i la nostra obligació visitar els centres per conèixer de primera mà la situació dels polítics i els líders socials empresonats", avisen a Grande-Marlaska. Entre els signants hi ha els catalans Jordi Solé i Josep Maria-Terricabras (ERC), Ramon Tremosa (PDECat) i Ernest Urtasun (ICV) a més d'Izaskun Bilbao (PNB), Ana Miranda (BNG), Lidia Senra (Alternativa Galega), la irlandesa Martina Anderson (GUE), l'alemanya Rebecca Harms, el francès José Bové i i Jill Evans (Verds), la francesa Marie-Pierre Vieu (GUE), la portuguesa Ana Gomes (Socialistes), el flamenc Marc Demesmaeker (ECR), el portuguès António Marinho e Pinto i l'eslovè Ivo Vajgl (ALDE). Solé, Terricabras i Tremosa demanen a la CE "acció" A banda de la carta, Solé, Terricabras i Tremosa han enviat també una pregunta escrita a la Comissió Europea i al Consell exposant el cas i demanant a les institucions comunitàries si consideren que "impedir" que diputats del Parlament Europeu visitin a ciutadans europeus "constitueix una limitació de la seva feina i deures com a representants electes". Per últim, els pregunta si pensen "emprendre alguna acció en relació amb els estats membres per garantir que els eurodiputats puguin accedir a presons europees sense limitacions". Informe sobre l'accés a presons europees A més, prop d'una quarantena europarlamentaris agrupats sota la plataforma Diàleg UE-Catalunya han denunciat també en un informe publicat aquest dijous la negativa d'institucions penitenciàries de Madrid. En el document 'L'accés d'europarlamentaris a centres penitenciaris de la UE', la plataforma descriu el cas dels set eurodiputats als quals se'ls va denegar l'accés i la visita a la presó d'Estremera el desembre passat "tot i haver seguit el protocol correcte". Les diferències entre les respostes dels centres de Madrid i la presó de Neumünster mostren, segons els eurodiputats, "l'àmplia disparitat" entre els estats membres en relació a les visites per part de representants electes. Un fet que, a parer seu, representa també una "discriminació" dels drets dels ciutadans europeus empresonats.

Summary: Una quinzena d'eurodiputats demanen a Grande-Marlaska "col·laboració" per poder visitar els presos catalans


El Consell de Garanties Estatutàries de Catalunya dona la raó a la Generalitat i avala la impugnació del decret sobre el Reglament d'adopció internacional impulsat pel govern central per invasió competencial. La Generalitat va denunciar fa unes setmanes aquesta situació, ja que considerava que el decret atribueix funcions a l'Estat que són competència exclusiva de la Generalitat, com en matèria de protecció a la infància, i va presentar un requeriment d'incompetència. El dictamen favorable del Consell de Garanties Estatutària és preceptiu per plantejar un conflicte de competència davant del Tribunal Constitucional. La Generalitat, a través de l'Institut Català de l'Acolliment i l'Adopció (ICAA), denuncia que el text regula aspectes que vulneren competències del Govern, com la decisió sobre l'inici, el tancament i la suspensió de la tramitació de les adopcions en un país determinat; la decisió del número d'expedients que s'envien als països d’origen, així com l'acreditació dels organismes per a l'adopció internacional i el control de l'actuació als països d’origen. També considera que el reglament ignora l'acord bilateral de 2016 entre Catalunya i l'Estat sobre aquesta matèria. El dictamen del Consell de Garanties Estatutàries avala aquests arguments i fa notar la col·lisió d'alguns dels articles del reglament amb les competències pròpies de Catalunya. Així, molts dels articles del nou reglament insereixen en la fase administrativa de les adopcions internacionals, que s'emmarca en l'àmbit competencial de la protecció dels menors, que correspon a la Generalitat. "La proposta que fa el govern de l'Estat no és respectuosa a nivell jurídic, polític ni social. El fet que l'Estat centralitzi ens priva de donar un servei públic de qualitat en un àmbit on la proximitat i el contacte directe amb les famílies és imprescindiblt", afirma el conseller de Treball, Afers Socials i Famílies, Chakir el Homrani, que ha destacat que Catalunya té "una gran trajectòria i experiència en la tramitació d'adopcions internacionals".

Summary: El Consell de Garanties Estatutàries dona la raó a la Generalitat sobre el Reglament d'adopció internacional


Democràcia i Llibertat, la marca electoral que agrupa CDC, Demòcrates de Catalunya i Reagrupament, es fixa com a objectiu assolir a les comarques de Lleida dos diputats al Congrés i tres senadors en les eleccions del 20-D, mantenint així els mateixos representants obtinguts per CiU l'any 2011. El cap de llista al Congrés, Toni Postius, ha deixat clar que "anirem a Madrid a negociar la independència" i, en aquest sentit, ha demanat el vot a l'electorat que va apostar per Junts pel Sí el 27-S i ha defensat la importància "d'eixamplar la base de les persones que volen que Catalunya sigui un estat independent". Tot i això, ha deixat clar que "no anirem a buscar el votant de la CUP perquè està a les antípodes del que defensem".

Summary: Democràcia i Llibertat aspira a mantenir el 20-D els dos diputats i tres senadors per Lleida obtinguts per CiU el 2011


Un home reté una dona al consolat de Mali, al número 126 de l'Avinguda Tarradellas de Barcelona, des de primera hora de la tarda d'aquest dilluns, segons han confirmat els Mossos d'Esquadra. La policia catalana ha rebut l'avís del fet cap a un quart de quatre de la tarda, quan se'ls ha trucat des del mateix consolat per informar-ne, i des d'aleshores treballa per esclarir els fets. De moment, els Mossos han confirmat que tenen identificat l'home que reté la dona, tot i que no han donat detalls sobre la identitat ni d'ell ni de la dona o sobre els motius que l'haurien dut a fer aquesta acció.

Summary: Un home reté una dona al consolat de Mali des de primera hora de la tarda


La fiscalia de Lleida presentarà aquest dimarts un recurs contra la sentència de l'Audiència de Lleida, que va absoldre tres agents de la guàrdia urbana de la capital del Segrià acusats d'inventar-se una agressió i denunciar falsament els propietaris d'una gasolinera. La fiscalia demanava quatre anys i mig de presó i una multa de 18.000 euros però el Tribunal va considerar que no hi havia proves suficients com per determinar que van mentir i, per tant, "davant del dubte de si ha existit o no l'agressió als agents el que cal sempre és absoldre i no condemnar", recollia la sentència, que no comparteix fiscalia. Els fets van passar el 20 d'abril de 2012, quan es va muntar un dispositiu de control de drogues de la policia local a l'altura del número 2 de l'avinguda de l'Exèrcit, ocupant part de les instal·lacions de la benzinera Repsol Colomé, a la sortida de Lleida cap a Alcarràs. Els absolts són un caporal i dos agents de la Guàrdia Urbana de Lleida que van ser jutjats a finals de maig. La fiscalia considerava que van redactar una denúncia falsa i que es van inventar que els propietaris de la gasolinera, pare i fill, els havien agredit. La sentència recull que hi va haver incidents però que les imatges de les càmeres de seguretat no són prou clares per determinar que els agents mentissin.  L'acusació particular demanava fins a nou anys de presó i vuit d'inhabilitació. Considerava que els agents també eren autors d'un delicte de detenció il·legal. Versions contradictòries al judici El judici a l'Audiència de Lleida va quedar vist per a sentència el passat 27 de maig després que acusats i denunciants expliquessin versions contradictòries dels fets.  La versió dels denunciants era que el dispositiu estava format per sis agents uniformats i quatre no uniformats i es va muntar sense informar-los a ells com a propietaris de la benzinera. El pare i el fill van declarar que quan tots dos es van acostar al responsable del dispositiu per demanar-li explicacions, aquest va agafar el pare pel braç i va agafar el mòbil del fill perquè aquest no pogués gravar el que estava fent. Pare i fill van dirigir-se llavors cap a la zona de la botiga per apuntar els números d'identificació dels agents però llavors, van arribar els altres dos policies. Mentre el responsable del dispositiu va agafar pel braç el pare per evitar que agafés un paper i un bolígraf, els altres dos acusats van abalançar-se sobre el fill, el van tirar a terra i el van emmanillar. Tant el pare com el fill van negar al judici que el fill agredís en cap moment cap agent. Els agents però, van explicar una versió completament diferent. Van assegurar que el noi va "agafar pel coll" dos agents, en dos moments diferents; primer al caporal quan intentava treure-li el mòbil i després a un altre dels agents acusats, que "el va aixecar un pam de terra", segons els companys, quan es dirigien cap a la botiga de la benzinera; i que per aquest motiu el van haver de reduir i detenir.

Summary: La fiscalia de Lleida recorre l'absolució a tres urbans acusats d'inventar-se una agressió i redactar una denúncia falsa


La Filmoteca de Catalunya homenatjarà al fundador de Lauren Films, Antoni Llorens. L’arxiu cinematogràfic de la Generalitat encetarà el dimarts 5 de setembre un cicle amb quatre títols per recordar al productor, distribuïdor i exhibidor desaparegut el passat març. Així el ‘In memoriam: Antoni Llorens’ comptarà amb la projecció de ‘Cinema Paradiso’, ‘Les normes de la casa de la sidra’, ‘La rosa púrpura de El Cairo’ i ‘Mujeres al borde de un ataque de nervios’.La projecció de ‘Cinema Paradiso’ anirà acompanyada d’una taula rodona amb Consol Belbel, Jaume Figueras i Pepe Nieves. Segons la Filmoteca, la mostra és “representativa” de l’olfacte de Llorens per impulsar produccions independents que es convertirien en “grans èxits” de públic.

Summary: La Filmoteca homenatja al productor Antoni Llorens amb un cicle cinematogràfic


Els veïns de Matadepera volen que s'incrementi la seguretat al municipi. Més de 200 persones es van concentrar dilluns per la nit davant l'Ajuntament de la població per exigir a l'equip de govern més presència policial i més mesures per combatre els reiterats robatoris a la localitat. En els darrers dos mesos han tingut lloc 36 robatoris en domicilis en aquesta localitat i durant el 2018 una vuitantena. Fonts municipals han indicat que el nou pressupost municipal inclourà una partida extra de 125.000 euros per incrementar la xifra de càmeres de seguretat a la vila, passant de 38 a 62, incorporar a la Policia Local dos nous agents - actualment n'hi ha 24 - i implantar una aplicació de mòbil perquè els veïns puguin comunicar-se directament amb els cossos de seguretat, entre d'altres mesures. (En aquesta actualització s'ha afegit informació facilitada pels Mossos d'Esquadra) Segons han explicat fonts municipals, la protesta es va convocar a través de les xarxes socials coincidint amb la celebració del ple. Alguns dels manifestants van omplir la sala de plens, el passadís i les escales que hi donen accés poc després de començar la sessió per demanar explicacions, i l'alcaldessa de Matadepera, Mireia Solsona, va canviar l'ordre del dia per informar els manifestants sobre el que estava duent a terme l'Ajuntament per eradicar els robatoris.  Els veïns van exigir a l'equip de govern un pla d'actuacions amb més recursos policials i una major eficàcia per resoldre la problemàtica. "El que volem és que ens escoltin, estem preocupats, hi ha una onada molt important i cal donar-hi resposta, volem un pla de xoc, almenys durant un temps", comenta Glòria Albinyana, portaveu dels veïns. Alhora recorda que es tracta d'un municipi amb moltes cases i urbanitzacions i considera que els 24 agents actuals són insuficients. "Ens diuen que posaran dos policies més, però amb això no fem res, hi ha molts quilòmetres de carrers", comenta. Tot plegat, apunta la veïna, ha dut a alguns ciutadans a plantejar-se contractar una empresa de seguretat privada.  Per la seva banda, Montse Royes, regidora de governació, ha explicat a l'ACN, que fa anys que s'està treballant per combatre els robatoris a la localitat. "Hem anat fent moltes coses però ens està costant", reconeix Royes que posa com a exemple les càmeres amb lector de matrícula que van instal·lar-se. "Ara el que fan és anar a peu a través de les zones boscoses", lamenta.  La regidora assegura que a banda de les mesures que s'han aprovat en el pressupost, també s'està treballant en un projecte de municipi segur. "Posarem llums intel·ligents a les franges boscoses i pilones en determinats indrets", detalla com a exemple. Pel que fa al perfil dels lladres, indica que en la majoria de casos es tracta de professionals procedents d'Europa de l'Est o Xile .  Els responsables municipals tenen previst convocar una reunió al pavelló municipal oberta a la ciutadania afectada abans de les vacances de Nadal. 24 denúncies en els darrers 2 mesos Fonts dels Mossos d'Esquadra han explicat a l'ACN que en els darrers 2 mesos han rebut 24 denuncies relacionades amb robatoris a l'interior de domicilis a Matadepera. En aquest sentit asseguren que s'han incrementat els esforços per fer front a aquesta problemàtica. Han explicat que s'han destinat efectius de les unitats ARRO i d'Elit a tasques de seguretat i patrullatge a la població. Alhora es duen a terme controls preventius a les zones més sensibles amb agents uniformats i no uniformats. Així mateix s'han celebrat reunions amb algunes associacions de veïns de la població per conscienciar els ciutadans sobre les mesures de precaució que han de prendre i sobre la importància d'alertar la policia en cas que es detecti algun individu amb actitud sospitosa. El cos està treballant amb la Policia Local i es duen a terme reunions periòdiques per analitzar la situació. Els Mossos han volgut llançar un missatge de calma i han indicat que aquesta tipologia de robatoris són sense violència. Tenen lloc en cinc o deu minuts i es cometen quan els immobles estan buits.

Summary: ACTUALIZACIÓ:Més de 200 veïns de Matadepera exigeixen més seguretat després de l'increment de robatoris a la localitat


La presidenta del grup parlamentari de Cs, Inés Arrimadas, ha confiat que els Mossos "compleixin amb les ordres que tenen de la justícia" i actuïn com ho van fer amb el multireferèndum del 2014 "quan es van incauta urnes". En declaracions a RAC1, ha recordat que llavors els agents van retirar les urnes i els llavors president, Artur Mas, no va dir "que no es propi d'una policia democràtica". Ha afegit que no es van produir escenes de violència, com ha esperat que tampoc passi l'1-O. La líder de Cs a Catalunya ha criticat les paraules del conseller d'Interior, Joaquim Forn, criticant l'operatiu policial per aturar l'1-O i ha dit que el seu predecessor, Jordi Jané, no continua al càrrec perquè era "massa responsable i sensat". D'altra banda, ha instat el president de la Generalitat, Carles Puigdemont, a "reconsiderar" la situació i faci marxa enrere amb l'1-O i ha assegurat que el que està fent el Govern "no té res a veure amb democràcia".

Summary: Arrimadas espera que els Mossos "compleixin" les ordres judicials i puguin actuar com el 2014 amb el Multireferèndum